b'\n_START_ARTICLE_\nNestori L. Eskola\n_START_PARAGRAPH_\nNestori Leander Eskola (vuoteen 1890 Krouvila, 18. syyskuuta 1866 Eura \xe2\x80\x93 11. marraskuuta 1937) oli suomalainen liikemies ja rakennusmestari, joka tunnetaan erityisesti rakennusurakoitsijana._NEWLINE_Euran Sorkkisten kyl\xc3\xa4ss\xc3\xa4 syntynyt Eskola valmistui Teollisuuskoulusta vuonna 1895. H\xc3\xa4n toimi vastaavana mestarina muun muassa 1902 valmistuneen Kansallisteatterin rakennusty\xc3\xb6maalla sek\xc3\xa4 my\xc3\xb6hemmin rakennuttajana ja rahoittajana lukuisissa kohteissa eri puolilla Helsinki\xc3\xa4. Helsingin kaupunginvaltuustoon Eskola kuului vuosina 1912\xe2\x80\x931915 kokoomuksen edelt\xc3\xa4j\xc3\xa4puolueiden edustajana. H\xc3\xa4n oli my\xc3\xb6s Suomen rakennusmestariliiton hallituksen puheenjohtajana 1905\xe2\x80\x931924. Kunnallisneuvoksen arvonimen Eskola sai vuonna 1915._NEWLINE_Vuonna 1919 Eskola osallistui heimosotiin kuuluneeseen Aunuksen retkeen ja kuului my\xc3\xb6s valloitettuja alueita hallinneeseen Aunuksen v\xc3\xa4liaikaiseen hoitokuntaan._NEWLINE_H\xc3\xa4nen tytt\xc3\xa4rens\xc3\xa4 oli kirjailija Lempi Ahla ja poikansa niin sanottuihin \xe2\x80\x9dryss\xc3\xa4nupseereihin\xe2\x80\x9d lukeutunut kapteeni Anto Eskola, joka osallistui muun muassa Viron vapaussotaan I Suomalaisen Vapaajoukon mukana. Eskolan toinen tyt\xc3\xa4r Marja oli 1930-luvulla lyhyen aikaa naimisissa taidemaalari Oskari Paatelan kanssa.'